Shavkat Mirziyoyev: Kollej bitiruvchilarning birontasi ham bo‘sh qolmasligi, ularning ishga joylashishini qat’iy nazoratga olish zarur

Shayxontohur tumanida olib borilayotgan bunyodkorlik va obodonlashtirish ishlari bilan tanishish asnosida Prezident Shavkat Mirziyoyev “Toshkent issiqlik markazi” aksiyadorlik jamiyatining 3-issiqlik markazida bo‘ldi, deb xabar berdi O‘zA.
Mazkur issiqlik markazi 1970-yillarda qurilgan bo‘lib, tumandagi 937 obyektga issiqlik quvvati yetkazib beradi.
Bugungi kunda qozonxona uskunalari va tarmoqlar texnik va ma’naviy eskirgani, markaziy qozonxonalar iste’molchilardan uzoq masofada joylashganligi sababli issiqlik yetkazib berishda ayrim muammolar yuzaga kelmoqda. Toshkent shahrini to‘liq energiyatejamkor lokal qozonxonalarga o‘tkazish zarur ekanligini ta’kidladi, davlat rahbari.
Shu yerda Shayxontohur tumanida iqtisodiy va ijtimoiy sohalarda amalga oshirilishi rejalashtirilgan istiqbolli loyihalar haqida ma’lumot berildi.
Tijorat banklari tomonidan aholini tadbirkorlik faoliyatiga keng jalb qilish borasida amalga oshirilayotgan ishlar haqidagi ma’lumotlar keltirildi. Loyihalarda yaratiladigan ish o‘rinlariga qarab kreditning yillik stavka foizi pasayib boradi. Bitta ish o‘rni yaratgan tadbirkor uchun 9 foiz, ikkita ish joyi yaratganlik uchun 8 foiz, beshta va undan ortiq ish o‘rni yaratgan tadbirkorning kredit stavkasi 6 foiz qilib belgilanadi.
Joriy o‘quv yilida tumandagi 9  kasb-hunar kollejini 4,5 mingdan ko‘proq o‘quvchi tamomlaydi. Ularning aksariyati bilan to‘rt tomonlama shartnoma tuzilgan, bitiruvchilar iqtisodiyot kompleksiga kiruvchi tashkilotlarda amaliyot o‘tamoqda.
Prezidentga tumandagi kollejlarda o‘quvchilar qaysi sohalarda o‘qishni tamomlayotgani, kredit olib o‘z tadbirkorligini boshlamoqchi bo‘lgan yoshlar haqida ma’lumot berildi.
Shavkat Mirziyoyev bitiruvchilarning birontasi ham bo‘sh qolmasligi, ularning ishga joylashishini qat’iy nazoratga olish zarurligini ta’kidladi.
Bugungi kunda O‘zbekistonda xususiy tibbiyot sohasi jadal rivojlanmoqda. Prezident Shavkat Mirziyoyevning 2017-yil 4-apreldagi “Sog‘liqni saqlash sohasida xususiy sektorni yanada rivojlantirish chora-tadbirlari to‘g‘risida”gi qarori bu borada muhim bosqichni boshlab berdi. Shayxontohur tumanida amalga oshiriladigan loyihalar taqdimotida bu sohaga ham alohida e’tibor qaratilgan.
Trust medical centre MChJ  ochayotgan tibbiy markazga rivojlangan davlatlardan yuqori sifatli jarrohlik uskunalari olib kelib o‘rnatilmoqda. Joriy yilning 3 choragida foydalanishga topshiriladigan mazkur klinikada 60 ish o‘rni yaratiladi.
“Zangiota zam-zam” MChJ “Savdogar bank” kreditlari evaziga lor va ginekologiya sohasida zamonaviy tibbiy xizmat ko‘rsatish bo‘yicha istiqbolli loyihaga qo‘l urgan. 2018-yilning 2 choragida to‘liq ishga tushishi kutilayotgan loyihada 30 kishining bandligi ta’minlanadi.
Tumanda 2017-yilda sanoat va xizmat ko‘rsatish sohasini rivojlantirish uchun kiritiladigan investitsiyalar haqida ham ma’lumot berildi.
 Shavkat Mirziyoyev Shayxontohur tumanidagi “Suzuk ota” maqbarasi va jome’ masjidiga keldi